Trelis/gawiki huggingface dataset:
Guairne. San fhisic chandamach agus i bhfisic na mbuncháithníní, tugtar guairne ar airí áirithe bhunúsach a bhaineann leis na buncháithníní, leis na cáithníní comhshuite (na hadróin) agus le núicléis na n-adamh. Leis an nguairne a dhéanamh níos intuigthe ag an neamh-shaineolaí, is minic a deirtear gurb ionann é, ar bhealach, agus an buncháithnín a bheith ag casadh timpeall ar a ais, ach is gá cuimhne a choinneáil air nach bhfuil ann ach simpliú garbh. Thar aon rud eile tá sé tábhachtach a thuiscint nach ionann dlíthe an nádúir ar an micrileibhéal agus ar an macraileibhéal, agus dá réir sin, nach ionann an mhatamaitic a úsáidtear le cur síos a thabhairt ar an nguairne agus ar rothlú na réad macrascópach.
Tá an chandamuimhir guairne chéanna ag na buncháithníní go léir den chineál chéanna, agus is cuid thábhachtach é luach na candamuimhreach seo de staid chandamach an cháithnín. Tá baint ag guairne na leictreon, de réir theoirim na staitisticí guairne, le prionsabal eisiaimh Wolfgang Pauli, agus sa deireadh, is toradh don phrionsabal sin é an dóigh a bhfuil na dúile ceimiceacha ag teacht sna sálaí ag a chéile i dtábla peiriadach na ndúl. Céim saoirse intreach thábhachtach é treo guairne an bhuncháithnín, agus ar mhaithe leis an ngiorracht tugtar guairne ar an treo guairne freisin go minic.
Ba é Wolfgang Pauli an chéad fhisiceoir a thuig agus a shainmhínigh coincheap na guairne, cé nár cheap sé téarma ar leith le tagairt dó. Sa bhliain 1925, mhol Ralph Kronig, George Uhlenbeck agus Samuel Goudsmit go ndealrófaí an ghuairne le rothlú an bhuncháithnín ar a ais féin. Ba é Pauli a d'oibrigh amach an taobh matamaiticiúil den scéal sa bhliain 1927. Sa bhliain 1928, leag Paul Dirac amach a chandam-mheicnic choibhneasaíoch, agus páirt lárnach ag coincheap na guairne inti.
Tá dhá chineál móiminteam uilleach sa chandam-mheicnic: an móiminteam uilleach fithiseach, nach bhfuil ann go bunúsach ach ginearálú agus fairsingiú nádúrtha ar an móiminteam uilleach san fhisic chlasaiceach (L=r×p), agus an ghuairne, nach bhfuil cosúil le haon rud san fhisic chlasaiceach. Ós cineál móiminteam uilleach í an ghuairne, tá na toisí céanna aici agus ag an móiminteam uilleach, is é sin, J•s sna haonaid SI. Ní úsáidtear na haonaid SI le luach na guairne a thabhairt. Ina áit sin, úsáidtear "ħ", an leagan laghdaithe de thairiseach Planck, mar aonad, agus ní scríobhtar an tairiseach sin féin amach - ní thugtar ach uimhir gan aonad, arb í an t-iolraí faoina bhfuil an tairiseach sin méadaithe.
A Portrait of the Artist as a Young Man. Úrscéal Béarla scríofa ag an údar Éireannach James Joyce é A Portrait of the Artist as a Young Man. Foilsíodh ar dtús é san iris "The Egoist". Tá rian láidir na beatháisnéise air.
Aistriúcháin.
Tá leagan de aistrithe go Gaeilge mar Cínmhíol an Chuilb mar Ógánach ag Séamas Ó hInnéirghe.
Johann Ernst Glück. Aistritheoir Gearmánach agus diagaire Liútarach ab ea Johann Ernst Glück (Laitvis: "Johans Ernsts Gliks"; 10 Samhain, 1654 - 5 Bealtaine, 1705) a bhí gníomhach san Livóin (Béarla: "Livonia"), atá anois suite i Laitvia.
Rugadh Glück i Wettin agus bhí a athair ina tréadaí. Tar éis freastal ar an scoil Laidine Altenburg, rinne sé staidéar ar dhiagacht, reitric, fhealsúnacht, chéimseata, stair, Thíreolaíocht, agus Laidin ag Wittenberg agus Jena.
Tá clú agus cáil ar Ghlück as an Bhíobla Naofa a aistriú go Laitvis, a rinne sé ina iomláine i Marienburg (Alūksne) san Livóin, i bhfoirgneamh atá anois ina Ard-Mhúsaem na hAlūksne, a bunaíodh in onóir a chuid oibre. Bhunaigh sé freisin na céad scoileanna teanga Laitvise san Livóin sa bhliain 1683. Fuair sé bás i Moscó.
Bhí ceathrar iníonacha, mac, agus iníon-altrama Marta Skavronska aige a phós Peadar Mór na Rúise, dá ngairmfear go príomha Caitríona I na Rúise. Ó 1725 go dtí 1727 bhí sí ina banimpire ar Impireacht na Rúise.
Nirbheána. Is éard is nirbheána (Sanscrait: निर्वाण "nirvāṇa"; Páilis: निब्बान "nibbāna"; Prakrit: णिव्वाण "ṇivvāṇa") ann ná an staid spioradálta atá mar aidhm ag an mBúdachas. An té a bhaineann nirbheána amach, tá sé saor ó gach fulaingt agus drochrún, agus ní chuireann sé dúil in aon rud a thuilleadh, mar is ó dhúile a thagann fulaingt agus míshuaimhneas, dar leis an mBúdachas.
István Ertl. Easparantóir Franc-Ungárach (a rugadh sa bhliain 1965) is ea István Ertl a chónaíonn i Lucsamburg.
Saol.
Tá Ertl ina mhúinteoir agus ina aistritheoir. D'oibrigh sé ó 2002-2003 don 'Líonra Eorpach i gcoinne an Chiníochais' (Fraincis: "Le Réseau européen contre le racisme") sa Bhruiséil, agus sa bhliain 2003 ceapadh é ina chéad aistritheoir Ungáirise do Chúirt Iniúchóirí na hEorpa.
Publius Cornelius Tacitus. Seanadóir agus staraí de chuid na Sean-Róimhe ab ea Publius (nó Gaius) Cornelius Tacitus (AD 56 - AD 117). Scrúdaíonn na codanna a mhaireann de chuid a dhá mhór-oibreacha- Annála agus Startha réimis na nImpirí Rómhánacha Tiberius, Claudius, Nero agus iad siúd a bhí i gcumhacht le linn Bhliain na gCeithre Impirí. Réisíonn an dá shaothar stair Impireacht na Róimhe ó bhás Augustus sa bhliain 14 AD go dtí go bhfuair an tImpire Domitian bás sa bhliain 96 AD (is dócha). Tá bearnaí ollmhór sna téacsanna a mhaireann, lena n-áirítear ceann ceithre leabhar fada sna hAnnála.
Pléann oibreacha eile Thacitus óráidíocht (i bhformáid agallamh, féach Dialogus de oratoribus), Germania (sa lámhscríbhinn "De origine et situ Germanorum"), agus nótaí beathaisnéise mar gheall ar a athair céile Agricola, go príomha, le linn a fheachtas sa Bhreatain. (Laidin: Britannia) (féach "De Vita et moribus Iulii Agricolae").
B'údar é Tacitus a scríobh ag deireadh Ré airgid litríocht na Laidine (na Laidine Clasaicí).
Cearcóg chorcra. Is éan í an chearcóg chorcra ("Porphyrio porphyrio").
L'Équipe. Is nuachtán laethúil Francach sainiúil don spórt é L'Équipe. Bunaíodh an nuachtán sa bhliain 1946.
Corriere della Sera. Is nuachtán laethúil Iodálach é Corriere della Sera. Bunaíodh an nuachtán sa bhliain 1876 i Milano.
Corriere dello Sport - Stadio. Is nuachtán laethúil Iodálach sainiúil don spórt é Corriere dello Sport - Stadio. Bunaíodh an nuachtán sa bhliain 1924.
Críostadélfiachas. Is eaglais Críostadélfiachas (as Gréigis "αδελφοι εν χριστω" - "Deartháireacha agus deirfiúracha i gCríost", i mBéarla "Christadelphians", i mBreatnais "Cristadelffiaid") a bunaíodh i 1848.
John Ford. Ba stiúrthóir Gael-Mheiriceánach é John Ford a rugadh i Cape Elizabeth, Maine ar an 1 Feabhra 1894 agus a fuair bás ar an 31 Lúnasa 1973. Ba as Gaillimh iad a tuismitheoirí. 
Is cinnte go raibh John Ford ar dhuine de na stiúrthóirí scannán ba mhó cáil le linn ré órga Hollywood. Nuair a iarradh ar Orson Welles na stiúrthóirí ab fhearr riamh a ainmniú ba é an freagra a thug se ná ‘John Ford,’ ‘John Ford,’ agus ‘John Ford.’
Saol.
Ba dhuine de mhuintir Uí Fhéinne as an Spidéal athair John Ford agus ‘Feeney’ a bhí air féin nuair a bhí sé ag fás aníos i Meiriceá. Ansin d’athraigh sé a ainm go John Ford. 
D’imigh an t-athair John Feeney ar imirce chuig na Stáit Aontaithe sa mbliain 1872. Phós sé Barbara Curran as an Choill Rua agus rugadh John in 1894. Gaeilge a labhair an lánúin sa mbaile i Meiriceá, is cosúil.
Scannánaíocht.
Chuaigh John agus a dheartháir Francis go Hollywood agus rinneadar go maith ann. 
Rinne John 150 scannán i rith a shaoil, 24 acu sin le John Wayne. Leis na scannáin ‘western’ ba mhó a bhain cáil John Ford agus thugadh sé páirteanna do John Wayne go minic iontu agus bhí seisean agus daoine eile ar nós Maureen O’Hara, Victor McLaglen, Ward Bond agus Barry Fitzgerald mar sórt ‘compántas’ aisteoirí aige.
I rith an Dara Cogadh Domhanda, ghlac Ford post leis an Aonad Grianghrafadóireachta de chuid Chabhlach na Stát Aontaithe. Rinne sé cláracha faisnéise ar nós "The Battle of Midway" agus bronnadh gradam eile ‘Oscar’ air dá bharr sin. B’oifigeach é i gCabhlach Cúltaca na Stát Aontaithe agus an lá ar fhág sé an tseirbhís bronnadh teideal ‘Leasaimiréal’ air. Tá an-chuntas air sa tsraith "Five Came Back" ar Netflix. Beagán blianta dár gcionn rinne Ford The Quiet Man.
"The Quiet Man".
Faoin am go dtáinig sé go Conamara chun "The Quiet Man" a dhéanamh in 1952, bhí cáil ollmhór bainte amach aige. Ba sa tréimhse iarchogaidh a rinne sé an scannán "The Quiet Man". Bhí lámh ag Lord Killanin san obair. 
Tá cáil ar an scannán sin fós ar fud an domhain. Mar a dúirt léirmheastóir amháin ‘it was more commercially viable paddywhackery’. Tagann na turasóirí ina sluaite chuig na láithreacha éagsúla, thart ar Chonga, Uachtar Ard, an Caisleán agus áiteacha eile nach iad.
Faoi 1952, bhí gradam ‘Oscar’ buaite aige trí huaire mar stiúrthóir ("The Informer", "The Grapes of Wrath" agus "How Green Was my Valley)" agus ar ndóigh ghnóthaigh sé ceann eile le "The Quiet Man".
Bhí cineál gaol i bhfad amach idir Ford agus an Tiarna Killanin, a raibh teach mór sa Spidéal aige. Ba é an Tiarna Killanin a mhol Conga agus Caisleán Cheapach Corcóige dó mar láthair scannánaíochta. Ba mhaith mar a d’fheil siad sin don scéal agus bhí láithreacha eile – ar nós an droichead beag siúd nach raibh i bhfad ón láthair.
Corcrán coille. Is éan beag pasaireach Eoráiseach é an Corcrán coille ("Pyrrhula pyrrhula"), a bhaineann leis an bhfine Fringillidae (na glasáin). Bíonn siad ina gcónaí agus ag ithe ina mbeirteanna, ar imeall coille nó fáil. Teitheann sé go gasta má dhéantar teagmháil leis. Is cuairteoir rialta é ar ghairdíní beaga, go háirithe i réigiúin atá saibhir in úlloird. Bíonn sé an-fhaiteach, agus 
fanann sé i bhfolach sa bhfásra.
Gainéad. Éan mór farraige atá dúchasach don Atlantach thuaidh, tuaisceart na hAfraice, an Astráil, is an Nua-Shéalainn is ea an gainéad. Sruthlíneach, le gob gorm fada gan phollairí seachtracha. Paistí loma dubha ar a aghaidh. Beireann sé ar éisc trí thumadh go hingearach isteach sa bhfarraige. Tá saic aeir faoi chraiceann na haghaidhe a mhaolaíonn turraing an imbhuailte leis an uisce.
Greer Garson. Ba bhan-aisteoir í Greer Garson (a rugadh ar an 29 Meán Fómhair 1904 agus a fuair bás ar an 6 Aibreán 1996). B'Éireannach í a máthair.
Thomas Mitchell. Ba aisteoir Gael-Mheiriceánach é Thomas Mitchell a rugadh ar an 11 Iúil 1892 agus a fuair bás ar an 17 Nollaig 1962.
Lasair choille. Is éan í an lasair choille, ball d'fhine na Fringillidae. Is iad an Eoraip, an Afraic agus iar-Áise na ceantracha dúchasacha di. Tugadh isteach fosta i gceantair eile iad, mar shampla isteach san Astráil, an Nua-Shéalainn, agus Uragua.
Tá aghaidh rua agus ceann bán agus dubh ag an lasair choille. Tá dath donnbhuí nó donnrua ar a droim agus a cuid cliathán. Tá barra óir leathan ar a cuid sciathán. Tá dath dubh ar a heireaball, agus dath bán ar a geadán. Tá an ceann fireann cosúil go mór leis an ceann baineann, ach tá níos mó dath rua ar aghaidh an ceann fireann. 
Léirítear go minic an lasair choille i bpictiúir Iodálacha de chuid na hAthbheochana.
Praslacha shamhraidh. Is éan í an phraslacha shamhraidh. Is Anatidae iad na lachain.
Baiséadach. Is madadh clóis é an baiséadach.
Pocadán beag. Is madadh clóis é an pocadán beag a saothraíodh sa Bhreatain. Ar mheánmhéid, le colainn storrúil is fionnadh gearr (tá foirmeacha le gruaig gharbh ann freisin). Bán, crón is dubh. Na cluasa leathana ar luascadh, an soc domhain. D'úsáidtí iad tráth chun giorriacha a sheilg trí bholadh.
Breandán Ó Buachalla. Ba scoláire agus acadóir Gaeilge é Breandán Ó Buachalla (15 Eanáir 1936 – 20 Bealtaine 2010). Aithnítear é ar dhuine de na scoláirí ba thábhachtaí i léann na Gaeilge sa dara cuid den 20ú haois agus i dtús na haoise seo. Bhí sé ar dhuine de na daoine is mó saineolas ar fhilíocht agus ar scríbhneoireacht na Nua-Ghaeilge Moiche.
Óige.
Rugadh Breandán Ó Buachalla i gCathair Chorcaí sa bhliain 1936. Oileadh é i Scoil Neasáin agus i gColáiste na hOllscoile, Corcaigh, áit ar bhain sé bunchéim amach sa Léann Ceilteach.
Gairmréim mar acadóir.
Chaith sé tréimhse ina léachtóir Gaeilge in Ollscoil na Banríona, Béal Feirste ar dtús, sular thug sé aghaidh ar München na Gearmáine chun staidéar a dhéanamh ar fhocleolaíocht agus ar theangeolaíocht faoi cheannas Julius Pokorny. Bhí sé ina Ollamh le Gaeilge i Scoil an Léinn Cheiltigh in Institiúid Ard-Léinn Bhaile Átha Cliath ó 1973 go dtí 1978, chomh maith le bheith ina Ollamh le Nua-Ghaeilge i gColáiste na hOllscoile, Baile Átha Cliath ó 1978 go dtí 1996. Anuas air sin, bhí sé ina ollamh ar cuairt i gColáiste Bhostún agus Ollscoil Nua-Eabhrac. Bhí sé ina ollamh (ar an gcéad duine ag freastal ar Ollúnacht Thomáis J. agus Chaitlín Uí Dhónaill leis an Teanga Ghaeilge agus le Litríocht na Gaeilge) i Roinn na Gaeilge agus na Litríochta Gaeilge in Ollscoil Notre Dame ó 2003 ar aghaidh.
Saol pearsanta.
Bhí Mac Uí Bhuachalla pósta ar Aingeal agus bhí triúr clainne acu, mar atá, Bríd Óg, Clíona agus Traolach, agus triúr garmhac leo, Marcus, Cuán agus Seán Óg. Tá cáil áirithe bainte amach ag a pháistí dóibh féin ag obair sna meáin chumarsáide, go háirithe i meáin chumarsáide na Gaeilge.
Saothar.
Is é an saothar is mó dár tháinig ó pheann Uí Bhuachalla ná "Aisling Ghéar: na Stíobhartaigh agus an tAos Léinn 1603-1788", leabhar ocht gcéad leathanach ina ndéanann sé cardáil ar sheánra na haislinge i bhfilíocht na Gaeilge agus ar an tábhacht a bhí leis an seánra seo i mbolscaireacht na Seacaibíteach. Thairis sin, chuir sé in eagar amhráin le filí na hochtú haoise déag: Cathal Buí Mac Giolla Ghunna agus Peadar Ó Doirnín. Amach ó "Aisling Ghéar", is é an leabhar is téagartha dár fhoilsigh sé ná "I mBéal Feirste Cois Cuain", nó stair Chathair Bhéal Feirste a chuir béim ar leith ar thraidisiún na Gaeilge sa chathair. Bhí an leabhar seo ar ceann de na tráchtais scolártha ba sine dár tharraing súil cheart ar ról dearfach na bProtastúnach i saol na Gaeilge sna críocha ar a dtugtar Tuaisceart Éireann inniu. 
Bás.
Fuair Ó Buachalla bás go tobann le taom croí Déardaoin, 20 Bealtaine 2010.
Lucht siúil. Is daoine fánaíochta de shliocht Éireannach ina gcónaí in Éirinn agus sa Bhreatain iad an lucht siúil. 
Is é Béarla an phríomhtheanga atá acu den chuid is mó, cé go labhraíonn go leor acu An tSeiltis freisin, teanga de bhunadh measctha Béarla agus Gaeilge. Ó thaobh creidimh de, is Caitlicigh iad formhór Lucht Siúil na hÉireann, an príomhreiligiún i bPoblacht na hÉireann. Tá siad ar cheann de go leor grúpaí a aithníodh mar “Siúlóirí” nó ”Taistealaithe”, grúpa a bhfuil dlúthbhaint acu leis an Lucht Siúil Albanach. Is minic a thagraítear go mícheart orthu mar “Gypsies”, ach ní bhaineann Lucht Siúil na hÉireann go géiniteach leis na Romaigh, ar de bhunadh Ind-Airianach iad. Tá sé léirithe ag anailís ghéiniteach go raibh an Lucht Siúil de shliocht Éireannach, agus gur dealraitheach iad ó dhaonra socraithe na hÉireann sna 1600í, le linn aimsir choncas Chromail ar Éirinn is dócha. De bharr na gcéadta de scaradh tá an Lucht Siúil tar éis éirí difriúil go géiniteach ó na hÉireannaigh lonnaithe. Mhol grúpaí cearta an Lucht Siúil le fada an lá ar son stádas eitneach ó rialtas na hÉireann, agus d’éirigh leo in 2017.
Sa Ríocht Aontaithe is mó a chónaíonn Lucht Siúil na hÉireann, chomh maith le pobail mhóra in Éirinn, sna Stáit Aontaithe agus i gCeanada. Ó 2016, tá 32,302 Taistealaithe in Éirinn. Is ionann iad agus 0.7% de dhaonra iomlán Phoblacht na hÉireann. Tá meastacháin éagsúla ann maidir le méid an daonra iomlán de dhaoine a bhfuil sinsearacht den Lucht Siúil acu, toisc nach ndearbhaíonn go leor daoine de bhunadh an Lucht Siúil iad féin mar Thaistealaithe. Creidtear go bhfuil suas le 300,000 Lucht Siúil sa Ríocht Aontaithe amháin.
An Chathair Thoirmiscthe. Impirí Ming a thóg an Chathair Thoirmiscthe , an pálás Síneach impiriúil, ag deireadh Ríshliocht Qing. Tá sí suite i lár Bhéising, an tSín, agus tá Músaem an Pháláis lonnaithe ann. Ar feadh beagnach chúig céad bliain, d'fhreastail sí mar bhaile dúchais na n-impirí agus a gcuid teaghlach, agus mar ionad deasghnátha agus polaitiúla rialtas na Síne chomh maith.
Tógtha idir 1406-1420, tá 980 foirgneamh sa choimpléasc le 8,707 seomraí, agus clúdaíonn sé 720.000 m2 (7,800,000 troigh cearnach). Léiríonn an coimpléasc ailtireacht thraidisiúnta phálásach na Síne, agus bhí tionchar aici ar fhorbairtí cultúrtha agus ailtireachta san Áise Thoir agus in áiteanna eile. Ghnóthaigh sí stádas mar Suíomh Oidhreachta Domhanda UNESCO sa bhliain 1987
Ivan Shishkin. Ba phéintéir tírdhreacha Rúiseach é Ivan Ivanovich Shishkin nó Chichkine (Rúisis: "Иван Иванович Шишкин", 25 Eanáir, 1832 - 20 Márta, 1898) agus bhí dlúthbhaint aige leis an ngluaiseacht Peredvizhniki.
Saol.
Rugadh Shishkin in Yelabuga (Poblacht na Tatarstáine sa lá atá inniu ann), agus d'fhreastail sé ar choláiste i bpríomhchathair na Phoblachta, sé sin i gCasan (Rúisis: Каза́нь; Tatairis: Казан, Qazan). 
Ansin rinne sé staidéar in Ollscoil na Péintéireachta, Dealbhóireachta agus Ailtireachta Mhoscó (Rúisis: Московское училище живописи, ваяния и зодчества, МУЖВЗ), ar feadh 4 bliana, d'fhreastail sé ar an Acadamh Impiriúil na nEalaíon (Rúisis : Российская академия художеств), i gCathair Pheadair ó 1856-1860, agus bhain sé céim amach leis an gradam is airde agus bonn óir. 
Fuair sé an scoláireacht Impiriúil le haghaidh staidéir sa bhreis san Eoraip. Cúig bliana ina dhiaidh toghadh Shishkin ina bhall den Acadamh Impiriúil i i gCathair Pheadair agus bhí sé ina ollamh péintéireachta ó 1873-1898. Ag an am céanna, bhí sé i gceannas ar rang péinteála tírdhreacha ar an Ard-Scoil Ealaíne is fearr i gCathair Pheadair.
Ag péinteáil ar an 20 Márta 1898, bhuail taom croí é.
Saothar.
Bhí stíl an-réalaíoch ag Shishkin, fótagrafach beagnach. Cuir i gcomparáid le Camille Corot mar shampla, Francach agus 20 bliain níos sine.
Glasán darach. Is éan é an glasán darach ("Chloris chloris"). Is baill d'fhine na Fringillidae iad.
Guilbneach. Is éan é an guilbneach. Is baill d'fhine na Scolopacidae iad.
Dearcán. Is éard is dearcán ann ná an cnó nó an síol a fhásann ar an dair.
Fearán. Colm fiáin, ón Eoraip, tuaisceart na hAfraice is an Áise ó dhúchas is ea an fearán. Fáinní dorcha timpeall a shúl, a bhrollach bándearg, agus imill scothdhearga ar chleití a sciathán. Paistí dubha is línte bána ar a mhuineál. A cheol caointeach is a bhéasa ceanúil. Áitríonn sé coillearnach is fraochach.
Ludacris. Rapcheoltóir Meiriceánach is ea Christopher Bridges (Ludacris), a rugadh in Atlanta, Georgia ar an 11 Meán Fómhair 1977. Bhí an amhráin "Money Maker" no.1 ar an Billboard Hot 100 i 2006. D'oibrigh sé le Justin Bieber ar an amhráin, "Baby", agus bhí sé an t-amhrain mór ar an domhan.
50 Cent. Rapcheoltóir Meiriceánach is ea Curtis Jackson (50 Cent), a rugadh in Nua-Eabhrac ar an 6 Iúil 1975. Tá sé ag obair le hEminem agus Dr Dre ar "Aftermath Entertainment". 
Stair.
Tá breis is cúig albam curtha amach aige, "Get Rich or Die Tryin", "The Massacre", "Curtis" agus "Before I Self Destruct". Díol sé 11 milliún albam ó "Get Rich or Die Tryin'" agus 30 million ó a lán albamna. Tháinig albam a cúig amach i samhradh 2010. Is In da Club an t-amhrán is mó a bhí aige agus bhí sé ag barr chart oifigiúil na hÉireann i 2003. Tháinig cluiche ríomhaireachta leis, dar teideal, "50 Cent: Bulletproof" amach.
Gradaim agus ainmniúcháin.
Tá 86 gradam buaite ag 50 Cent. Tá 135 ainmniúchán faighte aige.
Émile Friant. Ba phéintéir Francach é Émile Friant a rugadh ar an 16 Aibreán 1863 agus a fuair bás i 1932.
In da Club. Amhrán de chuid 50 Cent is ea "In da Club". Scaoileadh an t-amhrán i mí Eanáir 2003, agus bhí tóir an-mhór air ar fud an domhain. An chéad singil é ar an albam "Get Rich or Die Tryin'". 50 Cent, Dr. Dre, agus Mike Elizondo a scríobh "In da Club" agus Dr. Dre a léirigh é le cuidiú ó Elizondo. Fuair an traic seo fáilte ó léirmheastóirí ceoil, agus tá breis agus 2 mhilliún cóip de díolta.
Dr. Dre. Rapcheoltóir Meiriceánach is ea Andre Young (Dr. Dre), a rugadh in Compton, California, ar an 18 Feabhra 1965. Tá sé ag obair le hEminem agus 50 Cent do Aftermath Entertainment. Eisíodh dhá albam dá chuid ceoil: "The Chronic" (Death Row, 1992) agus "2001" (Aftermath, 1999).
Gradaim.
Tá 9 ngradam buaite ag Dr. Dre.
Lárionad Seirbhísí Airgeadais Idirnáisiúnta. Is lárionad seirbhísí airgeadais atá suite i mBaile Átha Cliath é an Lárionad Seirbhísí Airgeadais Idirnáisiúnta (LSAI). Tá 14,000 daoine fostaithe ansin. Tá sé suite ar an taobh thuaidh den Life i lár na cathrach agus tá sé sorochtana ag an Luas agus an traein.
An Chearnóg, Tamhlacht. Is lárionad siopadóireachta atá suite i dTamhlacht é An Chearnóg. Tá sí suite ag an acomhal den Bhóthar Belgard agus an N81, agus in aice leis an stad Luas Thamhlachta, ar an Líne Dhearg.
Staid. Is déanmhas ailtireachta ina bhfuil tionóil spóirt dul ar aghaidh í staid nó staidiam.
Feasta. Iris Ghaeilge a phléigh litríocht, polaitíocht agus eolaíocht ab ea Feasta. Bunaíodh an míosachán in 1948 agus tháinig an t-eagrán deiridh den iris amach i mí na Bealtaine 2023. Bhí beagnach 900 eagrán den iris mhíosúil foilsithe ó cuireadh i gcló ar dtús í i 1948. 
Ábhar.
Bhí sé de chuspóir ag "Feasta" scríbhneoireacht nua a spreagadh, agus thug Feasta an-tacaíocht i gcónaí do scríbhneoirí – idir óg agus aosta i gcaitheamh na mblianta . Foilsigh "Feasta" léirmheasanna agus tráchtaireacht shóisialta agus pholaitiúil, in éineacht le tuairiscí ar imeachtaí cultúrtha a bhaineann leis an teanga. Cé go bhfuil baint ag "Feasta" fós le Conradh na Gaeilge, bhí sé neamhspleách i gcúrsaí eagarthóireachta.
Scríobh roinnt colúnaithe don iris go rialta. Foilsíodh gearrscéalta agus filíocht (Máirtín Ó Direáin, Máire Mhac an tSaoi, Seán Ó Ríordáin, agus Nuala Ní Dhomhnaill agus daoine eile nach iad).
Bhí "Feasta" ar fáil le síntiús agus i roinnt siopaí, agus foilsíodh sé fógraí le foilsitheoirí Gaeilge. Bhí roinnt mhaith de le léamh ar líne.
Bhí Foras na Gaeilge ag tacú leis ar feadh tamaill ach rinne an Foras athchomhairle agus rún aige athrú a dhéanamh ar dháileadh na ndeontas. Idir 2014-2023, bhí "Feasta" ag seasamh ar a bhoinn féin. 
Stair.
Bhí baint ag bunú "Feasta" le teacht chun cinn scríbhneoireacht na Gaeilge ó aimsir Athbheochan na Gaeilge. Ba é an scéal céanna ag An tUltach agus ag "Comhar" é. Mar a deir an tOllamh Nollaig Mac Congáil: 
Is iomaí eagarthóir a bhí ag "Feasta". Orthu sin bhí Seosamh Ó Duibhginn, Eoghan Ó Tuairisc, Séamas Ruiséil, Aogán Ó Muircheartaigh agus Íte Ní Chionnaith (a bhí ar an gcéad bhean a toghadh mar uachtarán Chonradh na Gaeilge) agus Cormac Ó hAodha. Is é Pádraig Mac Fhearghusa an t-eagarthóir a chaith an seal ab fhaide sa phost.
In 2014, mar chuid d'atheagar a rinneadh ar mhaoiniú fhoilseacháin Ghaeilge, chinn Foras na Gaeilge deireadh a chur leis an tacaíocht airgid a bhí Feasta a fháil ar feadh na gcianta roimhe sin. 
I litir a seoladh chuig na 350 síntiúsóir a d'fhan dílis don iris in 2023, dúirt an riarthóir Donnchadh Ó hAodha gur "síorlaghdú ar an dtacaíocht stáit don iris" is cúis le deireadh a chur lena foilsiú.
Caol Acain. Tá an sráidbhaile Caol Acain suite ar chósta thoir an Eilean Sgitheanach sna hOileáin Istigh, os comhair an bhaile iarthuaisceartaigh Caol Loch Aillse, Comhairle na Gàidhealtachd, ar mhórthír na hAlban.
Idir 1841 go dtí 16 Deireadh Fómhair 1995, bhí seirbhís farantóireachta i bhfeidhm ó Chaol Acain go dtí an mórthír trasna an chaolais chaoil Loch Aillse, go dtí gur cuireadh an Drochaid Sgitheanach ina ionad. Droichead dola a bhí ann ar dtús báire, ach i ndiaidh agóidí mhuintir na háite, tarraingíodh siar na táillí.
Himiléithe. Sliabhraon is ea na Himiléithe, atá suite idir fo-ilchríoch na hIndia agus ardchlár na Tibéide. Tá na sléibhte is airde ar domhan le fáil sna Himiléithe, ina measc Sliabh Everest agus K2. Tá deich sliabh sa sliabhraon i measc na 14 is airde ar domhan.
Tosaíonn cuid de na haibhneacha is mó ar domhan, an Ganges, Indus, Brahmaputra, Yangtze, Mekong, Salween, Abhainn Rua, Xunjiang, Chao Phraya, Irrawaddy, Amu Darya, Syr Darya, Tarim agus Huang He, sna Himiléithe. Tá cónaí ar 3 billiúin duine i dtíortha éagsúla san abhantrach draenála (beagnach leath de mhuintir an domhain): an Afganastáin, an Bhanglaidéis, an Bhútáin, Daon-Phoblacht na Síne, an India, Neipeal, Burma, an Chambóid, Táidsíceastáin, Úisbéiceastáin, an Tuircméanastáin, an Chasacstáin, an Chirgeastáin, an Téalainn, Laos, Vítneam, an Mhalaeisia agus an Phacastáin.
Bhí an-tionchar ag na Himiléithe ar chultúir Dheisceart na hÁise: is áiteanna naofa iad cuid de na sléibhte dar leis an mBúdachas, Hiondúchas, agus Saíceachas.